Hoolekogu koosoleku protokoll nr 1 2017/2018 õppeaastal
Hoolekogu koosolek  20.12.2017 kell 18.00 –  20.00 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Rasmus Merivoo (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Carmen Tiinas (õpilaste esindaja), Heigo Vija (eelmise hoolekogu esimees)

1. Üldharidus- ja huvikooli hoolekogu moodustamise kord ja töökord
Vello Sats: Mul on hea meel teid tänada, et te olete vastu võtnud otsuse olla koolile toeks, aidata ja toetada kooli. Tähtis on koostöö. Hoolekogu töökorras on reeglid paika pandud. Koolis ning kindlasti ka elus on väga tähtsad loovus, loomingulisus ja kindlasti ka areng. Soovin teile lisaks arengule ka austust ja armastust kõigi nende inimeste vastu, kes siin on ja kes koolis on. Päevakord on niisugune, et esimene koosolek on minu vedada. On teil päevakorra osas ettepanekuid? Kas korra kohta on midagi küsida või kommenteerida? Seal on tähtis punkt, et tuleb valida esimees, aseesimees ja sekretär. Lähme siis teise päevakorra punkti juurde.

2. Hoolekogu esimehe, aseesimehe ja sekretäri valimine
Vello Sats: Meil on variandid, kas teha avalik või salajane hääletus. Ma pakun välja, et me teeme avaliku hääletuse. Kes on vastu, andke käega märku. Kes siis teie hulgast oleksid head kandidaadid hoolekogu esimehe kohale? Palun. Kas on ettepanekuid? Ingrit Keerma: Mina pakun välja, et Viljar oleks hea kandidaat. Vello Sats: Nii, Viljari pakkusid välja. Aga veel? Kaisa Kajo: Ma pakuksin Indrekut. Vello Sats: Nii, Indrek. Meil on kaks kandidaati hoolekogu esimehe kohale. Kas paneme selle nimekirja kinni? Indrek Link: Naisterahvad peaksid ka ikka esindatud olema. Kuna Kerli on vastu, siis ma pakun Kaisat. Vello Sats: Nii, Kaisa. Siis on kolm kandidaati. Hoolekogu esimehe valimisel on igaühel üks hääl, ta peab ise otsustama, kelle kasuks selle annab. Alustame siis. Kes on Viljari poolt? 1 hääl. Teine kandidaat Indrek. Kes on Indreku poolt? 6 häält. Kolmas kandidaat. Kes on Kaisa poolt? 1 hääl. Anu Kirsman: Mina otsustasin, et ma olen erapooletu, kuna ma ei tunne kõiki inimesi. Vello Sats: Siis meil on 6 häälega valitud hoolekogu esimeheks Indrek Link. Palju õnne!  Nüüd lähme asesimehe valimise juurde. Aseesimees on selleks, kui esimees ei saa tööd teha ja on ära. Kas me jätame samad kandidaadid aseesimehe valimiseks või teeme uute kandidaatide esitamise? Viljar Moorits: Teeme uue. Vello Sats: Esitame siis aseesimehe valimiseks uued kandidaadid. Viljar Moorits: Mina pakuksin välja kaks kandidaati – Kerli ja Rasmuse. Rasmus Merivoo: Mina pakuksin Kaisat. Viljar Moorits: Kuna Rasmus põhjendas, et ei soovi, siis ma pakun ainult Kerli. Vello Sats: Esimene kandidaat on Kerli. Kas on veel ettepanekuid? Ingrit Keerma: Viljar. Vello Sats: Nii, Viljar. Indrek Link: Kaisa võib ka veel pakkuda. Vello Sats: Nii, hakkame siis hääletama. Kes on Kerli poolt? 4 häält. Kes on Viljari poolt? 2 häält. Kes on Kaisa poolt? 2 häält. 1 on erapooletu. Asesimees on siis Kerli Palu. Ja väga põnev amet on hoolekogu sekretär. Sekretäril on tähtis osa protokoll koostada, saata kolme päeva jooksul hoolekogu liikmetele täiendamiseks ja parandamiseks. Siis on meil nii olnud, et sekretär saadab protokolli kooli haridustehnoloog-infojuhile viive@kuusalu.edu.ee ja tema paneb protokolli kooli kodulehele üles. Protokoll allkirjastatakse digitaalselt esimehe ja sekretäri poolt ja saadetakse kooli sekretärile heli@kuusalu.edu.ee. Sekretäri kandidaadid siis palun. Indrek Link: Kaisa. Vello Sats: Kas meil on veel kandidaate? Anu Kirsman: Kaisa, ega sa sellele vastu ei ole? Kaisa Kajo: Ei ole vastu. Vello Sats: Aga hääletame siis. Kes on Kaisa poolt. 7 häält. Väga hea. Aitäh Kerlile ja Kaisale, et olete nõus võtma endale ülesanded hoolekogus. Kui meil on nüüd esimees paigas, kas mina jätkan või soovid sa ise edasi juhtida? Indrek Link: Ei taha, ma võtan õppust. 

3. Kooli ruumiprobleemist
Vello Sats: Aga lähme oma päevakorraga edasi ja vaatame kooli ruumiprobleemi. Viimasel koosolemisel koolis, kui oli eelmine volikogu esimees Marti Hääl ja vallavanem Urmas Kirtsi, me arutasime seda teemat ja jõudsime niisugusele järeldusele, et 15.01.18-ks vallavalitsus uurib majandusliku analüüsi teel, kuidas kooli kõik lapsed ära mahutada. Loodame, et sealt läheb asi edasi. Jaanuaris ma pöördun vallavalitsuse poole ja soovin, et vallavalitsuse istungil hakataks teemaga tegelema. Ruumipuudus on pikk probleem olnud. Juba 8 aastat tagasi oli jutt, et kooli ähvardab ruumipuudus. Pöördusime viimati kooli poolt vallavalitsuse poole, kui oli selge, et meile tuleb 4 esimest klassi. Need 4 esimest klassi on jõudnud nüüd kolmanda klassini. Õpilaste arv kasvab igal aastal. Antud tingimustes me ei saa võimaldada kõigile parimat. Tänapäeva õpikäsitlus võimaldab pakkuda palju huvitavat, kuid me ei saa paljut ruumiprobleemi tõttu rakendada. Ruumiprognoos, mis on koostatud 2015.a õppeaasta alguses,  on vallavalitsuses olemas. Samuti saatsime 02.11.2017 vallavalitsusele kirja, et järgmisel õppeaastal ei ole võimalik enam seniselt jätkata. Mulle väga meeldib, et eelmine hoolekogu selle teemaga palju tegeles, kahel korral käis vallavanem hoolekogu ees ja lubas kevadel, et koolile tuleb juurdeehitus. Viljar Moorits: Kui järgmise aasta eelarvet vaadata, siis on näha, et seal ei ole mitte midagi selle kohta. Vello Sats: Järgmise aasta eelarves on meil eelarve strateegia järgi materiaalsete ja immateriaalsete varade soetamise juures 50000 eurot. Viljar Moorits: Sellega ei ehita. Vello Sats: See on eelmise aasta tulemus. Koolile anti ülesanne oma nägemus paika panna. Seda ma teile veel dokumendina ei saatnud. Meie oleme juhtkonnaga, õpetajatega ja ka eraldi klassiõpetajatega mitmed koosolekud pidanud, et paika panna oma visioon aastaks 2022. Vallavanem andis lubaduse, et juurdeehitus on valmis aastaks 2022. Meie oleme esitanud oma soovid sinna, missugust koolimaja me soovime – algklasside maja ja ruumilahendused. Meile pandi ette ka kriteeriumid, et kuni 2000 m2 ja summa maksimum 3,5 miljonit eurot. Mina tahaksin, et hoolekogu mõtleks sel teemal, toetaks kooli, käiks ja vaataks, sest meie ruumikitsikus on väga tõsine probleem. Ruumiprognoosis aastast 2015 on ka ära toodud ruumide tervisekaitsenõuetele vastavus, mis on 2 m2 õpilase kohta. Me ei ole seal arvestanud õpetajale ettenähtud pinda ega seda, mis jääb mööbli alla. Tervisekaitsenõuetele paljud ruumid ei vasta. Siiamaani oleme hakkama saanud, tuleb hakkama saada. Vähe ruumi mõjub ka laste tervisele. Iga aastaga on ka õpetajate töötingimused halvenenud. Oleme võtnud kasutusele õpetajate vaheruume. Koolis on 4 väikeklassi, kes on vaja kuhugi mahutada. Järgmisel aastal tuleb veel üks väikeklass. Järgmisel aastal lähme arvatavasti ühe õpilaskodu toa kallale. Viljar Moorits: Millal anti valla poolt lubadus, et juurdeehitus valmib aastaks 2022. Vello Sats: 25.09.17 oli kohtumine, siis vallavanem käis selle välja. Varasemalt lubas vallavanem hoolekogu koosolekul, et ehitatakse eraldi uus koolimaja. Kerli Palu: Kas peale vallavanema jutu on see ka kuskil mujal läbi käinud, näiteks volikogus? Vello Sats: Volikogus mitte, haridus- ja kultuurikomisjonis on sel teemal juttu olnud. Kuusalu valla haridusvaldkonna arengukavas on kirjas alates 01.09.2015 Kuusalu keskkooli ruumiprobleemi lahendamine. Järelikult peaks see protsess käima. Sellega seoses tegime ka meie oma ruumiprognoosi. Seal on kirjas algklasside maja renoveerimine ja ka moodulkoolimaja rentimine. Dokumendiga saab tutvuda valla kodulehel. Anu Kirsman: Sa ütlesid enne, et ootad hoolekogu tuge. Mis see täpselt oleks? Kas hoolekogu saab ka ise otsustes kaasa rääkida, nt kas moodulkoolimaja või mitte. Vello Sats: Ma väga ootan, et hoolekogu toetaks kooli seisukohti. Ma soovin, et hoolekogu arutaks minu saadetud kirja vallavalitsusele moodulkoolimaja rentimise kohta järgmisel õppeaastal ja toetaks seda oma otsusega. See oleks esimene samm ja siis saaks edasi minna. Järgmisel õppeaastal ei ole meil ruumi 4 esimest klassi vastu võtta. Niipalju on järgmisel õppeaastal tulekul. Kaalumisel on olnud ka variant osad klassid mujale viia. Kas lapsevanemad tahavad seda? Võib-olla näete te mingit muud lahendust. On ka arutatud võimalust teha väiksemad klassid rahvamajade või külamajade juures. Indrek Link: Anu küsimuse tõstatus oli pigem see, et mida me teeme selle teadmisega. Nagu sa ütlesid, et me toetaksime kooli. Minul tekkis küsimus tervisekaitsenõuete osas. Kas tervisekaitse on koolis kunagi käinud? Kas on mingeid ettekirjutusi tehtud? Vello Sats: Neid ettekirjutusi on olemas. Tervisekaitseametnik käis alles eelmisel nädalal. Siis sai kirja pandud need klassiruumid, mis ei vasta tervisekaitsenõuetele. Indrek Link: Teine asi on demograafiline seis. Mul on silma jäänud, et aastaks 2022, kui juurdeehitus peaks valmima, läheb see kõver allapoole. Vello Sats: See on tehtud meil 2015.a.  Laste arvu prognoos ei ole täpne, see on tehtud hetkeseisuga rahvastikuregistri andmete põhjal. Kuusalu valda kolitakse väljastpoolt elama. Meie kooli tulevad lapsed, kes on käinud mujal omavalitsustes lasteaedades. Meie koolis on traditsiooniliselt käinud naaberomavalitsuste lapsed Kuusalu vallale lähematest küladest. Kerli Palu: Kuidas vahepealne aeg üle elada? Kas moodulkoolimaja on ainus variant või on ka muid alternatiive? Kas rahalisi arvestusi on ka tehtud? Rasmus Merivoo: Kas keegi on konkreetselt vaadanud neid kohti, kuhu klasse saaks paigutada? Vello Sats: Lasteaedades ja Kolga koolis ruumi ei ole. Mõeldud on küla- ja rahvamajade peale. Viljar Moorits: Kas see majanduslik analüüs hõlmab ainult seda, kas on võimalik osa lapsi mujale paigutada, või hõlmab see ka moodulkoolimaja varianti? Vello Sats: Eks ikka. Anu Kirsman: Hetkel lasteaedades ruumi ei ole, aga tõenäoliselt võib tekkida. Ingrit Keerma: Ruumipuuduse probleem on kestnud juba 8 aastat. Isegi kui klasse tuleb vähem, ei lahenda see ruumipuudust. Keegi ei julge teha ebapopulaarset otsust viia osad lapsed teise hoonesse. Lapsevanemad on ju vastu. Vello Sats: Ma arvan, et ruumiprognoosis on väga hästi välja toodud meie kitsaskohad. Anu Kirsman: Ma isegi ei keskenduks niivõrd laste arvule. Õpikäsitlus on ajas muutunud. Õpetajad on raskes olukorras ja ka erivajadustega lapsed. Vello Sats: Me lihtsalt ei ole enam tänapäeva kool. Algklasside osa on üle 50 aasta vana, sh torustik. Õpetajad proovivad koridoris ja aulas tunde teha. Me ei saa klassiruumides laudu ja toole ümber paigutada ega muid tegevusi teha. Ruum, mis oli õpetajate tuba, kus oleks vaja pidada koosolekuid ja vestlusi, on meil klassiruumina kasutusele võetud. Lugemissaal on tundideks kasutusel. Vanemate õpilaste poolt on välja toodud, et koolimajas ei ole rahulikku kohta, kus õppida ja keskenduda. Rasmus Merivoo: Osades renoveeritud ruumides on akustika väga halb. Kui juba läheb renoveerimiseks, võiks ka akustika üle vaadata. Vello Sats: Meil on kindlasti väga palju selliseid kitsaskohti. Kerli Palu: Mulle tundub, et meil on kaks probleemi – esiteks maja on vana ja tuleks renoveerida ja teiseks meil tuleb 01.09.18 4 esimest klassi. Need ei ole otseselt omavahel seotud. Vello Sats: Me oleme selle protsessi alguses. Kooli laiendamise ega renoveerimise kohta ei ole ei volikogu ega vallavalitsus otsust vastu võtnud. On vaid kooli kiri vallavalitsusele. Jaanuaris tahan pöörduda uuesti vallavanema poole, et mis saab edasi. Eelarvesse tuleks vajalikud vajalikud summad sisse panna. Viljar Moorits: 15.01.18 esitab vallavalitsus oma analüüsi. Me võiksime oma järgmise hoolekogu koosoleku sättida peale seda ja paluda vallavanema või kedagi vallast seda teemat tutvustama. Kerli Palu: Kas kooli ei ole sellesse analüüsi kaasatud? Kas kooli käest on küsitud mingeid numbreid või midagi? Vello Sats: Vallavanema ja volikogu esimehega kohtudes lepiti kokku, et vallavalitsus peab tegema majandusliku analüüsi 15. jaanuariks. Koolile praegu ülesannet ei antud. Me oleme praegu ootaval seisukohal. Viljar Moorits: Kas sa pöördud ka valla poole peale 15.01.18? Vello Sats: Ma arvan, et natuke varem, kui esimene nädal on möödas. Ingrit Keerma: See oleks küll väga hea, kui vallavanem tuleks sellest rääkima. Indrek Link: Võime ju kokku leppida, et hoolekogu pöördub valla poole ja kutsub vallavanema rääkima. See võiks olla nt nädal peale 15.01.18 – 24.01.18. Kerli Palu: Kas ainult vallavanema kutsumisest piisab? Ta on käinud siin ju korduvalt. Viljar Moorits: Ruumiprobleem on olnud üleval 8 aastat. Eelmised 2-3 aastat elasime lootusega, et kohe-kohe tuleb riigigümnaasium, mis aasta tagasi toimunud Vabariigi Valitsuse vahetusega sai järsu lõpu. Uus visioon juurdeehitusest aastaks 2022 on hetkel vaid algatus, mingeid rahasid eelarvesse ei ole veel planeeritud. Rasmus Merivoo: Praegu pole midagi kindlat, kas vallavalitsuses hakatakse koos tööle. Volikogu peab jõudma ühistele arusaamadele, mida nad tegema hakkavad. Indrek Link: 01.09.18 on see millega on vaja praegu tegeleda. 2022 on lõppeesmärk. Viljar Moorits: Hoolekogu võiks kindlasti toetada kooli kirja. Peale 15.01.18 peaks kutsuma valla esindaja aru andma. Rasmus Merivoo: Mida me saaksime teha praegu, me võiksime avalikult survestada neid selle probleemiga tegelema. Kerli Palu: Küsimus on haridus üldises valla kontekstis. Vello Sats: Ikka, seda peab suuremalt vaatama. Mina leian, et õige on see, et kõik lapsed on ühes kohas, kus on tugiteenused, huviharidus. Kui üks või kaks klassi oleks kuskil ripakil, nad ei olekski nagu kooli osa. Lapsevanemad ei tahaks seda. Me peame ka kooli poolt väga aktiivsed olema, et selle teemaga tegeletaks. Kerli Palu: Kas muusikakooli ei saaks rakendada. Seal toimuvad tunnid ju siis, kui koolis on tunnid läbi. Vello Sats: Kas seal on nii suurt ruumi? Vist üks on. Minu eesmärk on, et kõikidel lastel, kes 01.09.18 Kuusalu kooli tulevad, oleks võimalik Kuusalu kooli sildi all õppida. Kerli Palu: Kui üks klass oleks mujal, oleks see veidi kurb, aga kaks klassi oleks ju juba okei. Rasmus Merivoo: Me peaksime kõigepealt otsustama, kuidas me lahendame suurt probleemi, kuhu suunas me liigume, ja siis, kuidas me lahendame seda väikest, kuhu vajadusel ajutiselt paar klassi panna. Kerli Palu: 8  aastat ei ole otsustatud. Ingrit Keerma: Ei saa öelda, et ei ole otsustatud. Riigigümnaasium oli teemaks. Eesmärgid on muutunud. Aga see, et paar klassi ära viia, on halb lahendus. Need lapsed ei oleks enam kooli osa, jääksid paljudest üritustest ilma. Rasmus Merivoo: Aga moodulkoolimaja variant? Vello Sats: See on Harjumaal väga levinud. Me olime varem ootuses, et tuleb riigigümnaasium. Nüüd on selge, et ei tule. Veebruaris 2017 ütles haridusminister kindlalt, et Kuusallu ei tule riigigümnaasiumi. Heigo Vija: Tolleaegne haridus- ja teadusministeeriumi seisukoht oli, et kui 4 omavalitsust lepivad kokku, et ida-harjusse tuleb riigigümnaasium, võiks see tulla. Kuusalu ja Jõelähtme olid nõus. Loksa ja Anija ei olnud valmis oma seisukohta avaldama, nende seisukoht oli, et see peaks tulema vastavalt Loksale või Kehrasse. 2017.a kevadel kinnitas vallavanem, et eelarvestrateegias on planeeritud 300000 eurot uue koolimaja projekteerimiseks, ükskõik millisel kujul see on. Tuleks volikogus tõstatada küsimus, kus see raha on? Ühtegi hoonet ei tule ilma projekteerimiseta. Peaks alustama küsimusega, kas on alustatud üldse projekteerimisega, kas on selleks planeeritud raha. Oli idee, et kehtestada Kuusalu vallas kohustuslik koolipiirkond. Seda ebapopulaarset otsust ei taha keegi teha. Juminda poolsaarelt käib kolm last kooli, igaüks erinevasse kooli ja sinna sõidab kolm koolibussi. Keegi ei ole ka rääkinud, mida tähendab uus koolimaja järelkuludena vallale ja mida tähendab vana renoveerimine ja palju see kõik kokku maksab. Vello Sats: Meil on ka oma nägemus aastaks 2022. Teatud ruume on vaja laiendada, nt tehnoloogia- ja käsitööklassid, lugemissaal õpikeskuseks. Me oleme praegu ootel. Minu soov oli täna rääkida ja tutvustada. Viljar Moorits: Hoolekogu võiks küll midagi otsustada. Lapsed 3-4-klassilistes paralleelides ju kasvavad kogu aeg. Võiks jutu tasemelt liikuda edasi. Rasmus Merivoo: See teema oleks vaja õhku visata. Kui kirjutada volikogule hoolekogu poolt ühine kiri, paluda, et selle probleemiga kiiresti tegeletaks. Vello Sats: Mina ei saa otse pöörduda volikogu poole. Mina saan kirjutada vallavalitsusele, kes pöördub komisjonide poole, komisjonid otsustavad, teevad ettepanekuid. Hoolekogu võib küll igale poole pöörduda. Viljar Moorits: Kas me lepime kokku, et hoolekogu pöördub volikogu poole?
Indrek Link: Kas me kirjutame kohe kirja või me ootame ära 15.01.18, kuulame ära vallavalitsuse ettekande ja kirjutame siis? Anu Kirsman: Volikogu tuleb suhteliselt kiiresti 28.12.17. Seal on tohutu maht päevakorras. See teema võib muude punktide sekka kaduma minna. See kiri peaks olema väga lühike ja lööv. Rasmus Merivoo: 4 päeva peab olema volikogul ette teada. Anu Kirsman: Peaks selgitama, et meil oli see hoolekogus arutusel ja me ootame 15.01.18. Rasmus Merivoo: Oleks tore sellest ka avalikult märku anda. Indrek Link: Me võime nüüd kaks otsust teha, kas me kirjutame kiiresti selle kirja volikogule valmis ja kas me kutsume peale 15.01.18 kellegi vallavalitsusest siia rääkima. Vello Sats: Võtame mingi otsuse vastu. Viljar Moorits: Kas me kirjutame hoolekogu nimel ühise kirja volikogule? Kerli Palu: Ma olen Anuga nõus, et 28.12.17 on volikogul oluliselt olulisemaid küsimusi arutada. Kas sa tead, Anu, millal on ülejärgmine volikogu? Anu Kirsman: Volikogu on tavaliselt kuu viimane kolmapäev aga võib ka tihemini. Vello Sats: Minu seisukoht on ka, et detsembri volikogus kaob see teema ära. Ta peaks olema ikkagi ühe päevakorra punktina. Kerli Palu: Otsustame siis, et kirjutame kirja, aga mitte detsembris vaid jaanuaris. Viljar Moorits: Kas me kutsume siis valla esindaja rääkima järgmises hoolekogus? Indrek Link: Kaks asja siis otsustatud: kiri tuleb jaanuaris ja kutsume valla esindaja hoolekogusse.

4. 2018.a eelarve projekti tutvustamine
Vello Sats: Üks hoolekogu ülesanne on eelarve projekti arutamine – selle kohta arvamuse andmine. Põhiharidus on puhtalt riigilt tulnud raha. Numbrid eelarvesse tulevad siis, kui riigieelarve on vastu võetud. Nüüd on riigieelarve vastu võetud. Rahandusministeeriumi kodulehel on näha Kuusalu vallale eraldatud haridustoetus. Kuusalu vald jagab Kuusalu vallale ettenähtud raha ise valla koolide vahel ära. Koolilõuna on 1 euro õpilase kohta. Koolitusraha õpetajatele on 12 eurot õpilase kohta. Õppevahendid on 57 eurot õpilase kohta. Personalikulud lähevad kindlasti täpsustamisele. Kuusalus võimul olev valimisliit toetab gümnaasiumihariduse andmist Kuusalu vallas. Oleme saanud riigi rahadega hakkama. Gümnaasiumi osa elab osaliselt põhikooli arvelt. Kaudsed kulud on vallavalitsuse poolt eraldatavad vahendid. Seal on materiaalsed ja immateriaalsed vahendid. 2008-2009 oli viimane suur renoveerimine koolis (küttesüsteem ja ventilatsioonisüsteem). Kas te tahate midagi konkreetset küsida? Viljar Moorits: Kus on see 300000, millest Heigo rääkis? Heigo Vija: Kaks korda käis see number läbi, kevadel ja sügisel, see oli valla eelarvestrateegias planeeritud raha uue koolimaja projekteerimiseks. See ei olnud mõeldud kooli eelarvena. Peaks selgitama, kas see summa on säilinud. Anu Kirsman: Vald võtab vahel ka lisaeelarveid vastu. Vello Sats: Valla allasutused saavad lisaeelarveks taotlusi esitada. Iga aasta me saame esitada lisataotlusi. Kerli Palu: Mis see tähendab, lisataotlusi? Vello Sats: Kui eelarve numbrid ei kata kooli vajadusi. Nt algklasside maja renoveerimine. See tuleb teha oktoobrikuus. Selleks aastaks on need tehtud. Kooli poolt on lisataotlused saadetud 2018.a eelarve projekti juurde. Viljar Moorits: Mis seisukoha me peaksime eelarve osas võtma, et oleme tutvunud? Vello Sats: Palju muud te teha ei saa. Võite teha ettepanekuid. Määruses on kirjas, et hoolekogu annab arvamuse. Kui eelarves tekib mingi jääk, hakatakse arutama lisataotlusi. Üks osa eelarvest on projektid – rahad, mis tulevad täiendavalt juurde. Eraldi eelarve on spordikeskusel. Toitlustamine on eraldi. Õpilaskodul on ka omaette eelarve. Anu Kirsman: Koolilõuna raha läheb puhtalt toiduainete soetamisele. Vello Sats: Kas on ettpanekuid? Viljar Moorits: Võtsime teadmiseks.

5.Vastuvõtutingimused 10. klassi
Vello Sats: Igal aastal tuleb uuendada õpilaste vastuvõtutingimusi 10. klassi. See puudutab katseid 10. klassi. Eelkõige tuleb muuta kuupäevad. On hea võimalus, et õpilased, kellel keskmine hinne vähemalt 4 ja käitumine vähemalt hea, võetakse ilma eksamiteta vastu. Indrek Link: Kas tänapäeval peab olema pilt ja lõputunnistuse koopia kaasas? Kas see ei võiks olla digitaalselt? Vello Sats: Kui on meie õpilane, me teame. Kui tuleb mujalt, me peame isiku tuvastama. Me ei pääse teiste koolide andmetele ligi. Oma õpilastelt me ei nõua seda. Katsetele tuleb tavaliselt väga vähe õpilasi, keskmiselt 3-5. Oma kooli õpilased, kellel on kehvemad tulemused, lähevad sageli kutsekoolidesse. Aili Kontus: Mujalt tulnud õpilastega on hea, kui ta tuleb ise kohale, talle saab selgitada valikkursuste süsteemi ja muud olulist. Indrek Link: Arusaadav, kui te teiste koolide andmeid kätte ei saa. Tulemused avaldatakse 22. juuniks. See tähendab  sisuliselt, et 21.juunil. Vello Sats: Tulemused saab tavaliselt samal päeval 3h jooksul. Indrek Link: 22.juuniks tähendab sama mis 21.juunil. Rasmus Merivoo: Mina tõstaks 9. p dokumentide vastuvõtmise kohta ettepoole. Anu Kirsman: Oma kooli õpilased, kes katseid ei tee, võivad suvel õppida ja järelkatsetele tulla. Vabu kohti tavaliselt leitakse. Seda on tehtud. Aili Kontus: See süsteem toimib. Vello Sats: Ma saan aru, et p 9 tõstame ettepoole. Kas on veel ettepanekuid? Kaisa Kajo: Mulle jäi segaseks, kas oma kooli õpilased peavad neid katseid tegema või mitte. See võiks alguses selgelt kirjas olla. Vello Sats: Oma kooli õpilastele on see alati selgitatud ja õpilased teavad täpselt, mida teha. Rasmus Merivoo: Võin vahepeal öelda keelenõuandla vastuse. 22. juuniks tähendab, et viimane hetk saata on 21. juuni 23.59. Aili Kontus: Praktikas toimub see alati samal päeval. Vello Sats: Muudame 22. juunil.

6. Hoolekogu tööplaani koostamine
Vello Sats: Hoolekogu tööplaani koostamine jääb esimehe hooleks. Vähemalt 3 korda õppeaasta jooksul peab hoolekogu koos käima. Mina saan soovitada tööplaani ka vajalikud teemad. Rasmus Merivoo: Kas me saame spordikeskuse osas ka sõna võtta. Vello Sats: Spordikeskus on kooli all. Saate küll ettepanekuid teha. Rasmus Merivoo: Kuidas päevakord kujuneb? Heigo Vija: Päevakord peab olema kooli kodulehel vähem 10 päeva enne. Saatsin e-kirjad liikmetele, kas kellelgi on küsimusi, mida arutada. Viljar Moorits: Me leppisime alati kokku ka järgmise koosoleku aja. Indrek Link: Mis nädalapäev peaks olema. Kas kolmapäev on ok? Kokku lepitud 16.01.18 kell 18.00.

7. Kohapeal algatatud küsimused
Vello Sats: Kerli tundis huvi hoolekogu koolituse vastu. Kui te seda soovite, saab seda korraldada. Viimastel aastatel ei ole seda olnud. Anu Kirsman: Olen lasteaedadega sellega seotud olnud. Hoolekogu kui huvigrupi esindaja – sellel on koolitusel mõte. Seadusandluse osas saab ise lugeda PGS-st. Koolitusel selgitatakse kõiki punkte, mida need sisuliselt tähendavad. Vello Sats: Lastevanemate liidu kodulehel saab selle teemaga ka tutvuda. Kaks aastat hoolekogu liikmena on väga lühike aeg. Anu Kirsman: Hoolekogu valimise korra võiks tööplaani võtta. Kaks aastat on tõesti vähe. 
Indrek Link: Liiklusmärgid parklas. Kes nendega tegeleb? Osad liiklusmärgid on viltu keeratud. Vello Sats: Kaisa on meid selle teemaga palju aidanud. Kaisa Kajo: Olukord parklas on minu meelest paremaks küll läinud. Kui seal mõni märk on viltu keeratud, peab vallavalitsus organiseerima selle õigeks keeramise. Vello Sats: Madis Praks lubas korraldada selle, et invaliidikohad tõsta ümber spordikeskuse poole. Madis Praksile peab ka meelde tuletama, et sildid tuleb panna Kiiusse ja Kuusallu, kus on kool. 
Kaisa Kajo: Kas olete mõelnud kaamerate paigaldamise peale rattaparkla juures? Seal on olnud mitmeid juhtumeid, kui ratastel on kett maha võetud, spidomeetri tross läbi lõigatud, esirattad lahti keeratud, võõraste tõukeratastega sõidetud. Vello Sats: Meil on olemas pakkumine kooli sisse 11 ja väljapoole 3 kaamerat. Meil on olnud juhtumeid, kui õpilased tulevad õhtul omavolitsema koolimajja ja ümbrusse. Meil on kokkulepe vallavanemaga, et ma saan kasutada õpilaskodu eelarve jääki ja teha ära esimese ettemaksu. Kogu projekti maksumus on üle 7000 euro. 3700 eurot saan ma kasutada.
Ingrit Keerma: Eesti 100. Tulevad kooli olümpiamängud. Seal on Eesti erinevad etnilised grupid. Saate kaasa aidata. Näiteks lõpetada üritus peoga. Kuupäevad on kodulehel. Carmen Tiinas: kas õpilased saavad ka kaasa aidata? Ingrit Keerma: Jah, järgmisel poolaastal räägime selle läbi.
Anu Kirsman: Tulemas on filmifestival, mis kooliga seotud. Jääb järgmise õppeaasta algusse. Vald veab eest, noortekeskused korraldavad, toimub Kuusalu koolis. 

	

	


